**Katehetska nedjelja – 14. 9. 2025.**

**XXIV. nedjelja kroz godinu – Blagdan Uzvišenja Svetog Križa**

# Uvod

Draga braćo i sestre! Okupljeni danas na euharistijsko slavlje na poseban način molimo za katehetsko djelovanje u našoj Đakovačko-osječkoj nadbiskupiji. *Katehetska nedjelja* poziva nas da otvorimo svoja srca kako bi poslanje naviještanja, slušanja i služenja Riječi istinski zaživjelo među nama. Zastanimo sada u tišini svoga srca pitajući se: Gospodine, dopuštam li da se navještaj tvoje Riječi događa u mom životu?Za one trenutke u kojima nismo životom svjedočili svoju vjeru - priznajmo svoje slabosti i grijehe i molimo za oproštenje.

*(šutnja)*

Gospodine, svaki dan uživamo darove tvoje ljubavi. Zaboravljamo da si

iz ljubavi prema nama predao svoga Sina kao pomirnicu za naše grijehe.

***Gospodine, smiluj se!***

Kriste, pozivaš nas da ljubimo jedni druge i želiš da po tome budemo prepoznati kao tvoji učenici. Ponekad si dovoljno ne pomažemo i ne brinemo jedni za druge.

***Kriste, smiluj se!***

Gospodine, ne ostavljaš nas same, već nas dahom svoga Duha braniš i tješiš. Nekada izbjegavamo svoje svagdanje dužnosti, ne slušamo svoje roditelje, ne činimo ono što je volja Tvoja.

***Gospodine, smiluj se!***

# Građa za homiliju

Draga djeco, mladi, draga braćo i sestre!

Ljetno nam je brzo prošlo i svi se polako vraćamo redovitim obvezama koje nas čekaju u našem običnom, svakodnevnom životu – tako i našu djecu i mlade čeka povratak u školske klupe, a za neke od njih ovo će biti prvi susret sa školom, s novim znanjem, s novim prijateljima, s novim obvezama. Mi danas obilježavamo katehetsku nedjelju kojom želimo tražiti blagoslov od Boga za sve ono što čeka našu djecu i sve koji im služe u odgoju i obrazovanju.

Ove godine to se poklapa s jednim Isusovim blagdanom – s blagdanom Uzvišenja Svetog Križa. Kako nam to može biti od pomoći dok danas molimo za blagoslov nove vjeronaučne i katehetske godina u našim školama i župama? Svaki razred, svaka učionica ima jedno mjesto rezervirano za učitelja, za nastavnika s koje on predaje i poučava – i to mjesto zove se katedra, mjesto s kojeg se uči druge. A mnogi sveci, Isusovi prijatelji, mnogi učitelji vjere su upravo u Isusovu križu prepoznali mjesto s kojega nas Isus najbolje poučava i odakle nam daje najvažnije lekcije. Apostoli i oni koji su povjerovali u Isusa, koji su ga tražili pomoć često su ga zvali Učitelji – *Rabi* na Isusovom jeziku. To nam može danas draga djeco, dragi roditelji, učitelji i osoblje naših škola biti ohrabrenje da molimo ne samo da dobro naučimo neko novo znanje, nove podatke i vještine, već da nam škola, napose sati vjeronauka u školi, ali i oni u crkvi, u župi na župnoj katehezi budu mjesto gdje se uče i stvari koje su važne za čitav život. Ne ostane baš sve što naučimo u školi uvijek u našem sjećanju, ali postoje stvari koje je važno da već sada naučimo dok smo djeca, dok smo mladi i rastemo. Ali ne da ih naučimo kao neko znanje koje ćemo nakon ispita zaboraviti, već koje ćemo se truditi ostvariti u svojem životu, u školi, ali i kada izađemo iz škole, i u crkvi, ali i kad završi kateheza i molitva. Te stvari – koje će vam vjerujem prenositi vaši roditelji, učitelji, vjeroučitelji, svećenici – njih nas na poseban način uči Isus sa svoga križa. Koje su to lekcije koje nam Isus daje? Lekcija ljubavi prema svakom čovjeku! – *Bog je tako ljubio svijet da svi imaju život vječni* – upamtimo ovu rečenicu djeco kao jednu od najvažnijih Isusovih lekcija – *Bog je tako ljubio svijet*. Ako smo Isusovi to će polako postajati i naš način života – da volimo svakoga, da ga cijenimo, da mu pomažemo tko god on bio i kakav god bio. Trudit ću se voljeti ga. Nekada to i ne bude baš tako – ali zato nam Isus daje još jednu lekciju s križa: *Bog ti želi oprostiti* i poziva te da kada pogriješiš znaš reći: oprosti, a kada te drugi povrijedi da znaš reći: opraštam ti. Lekcija koja nije baš lagana, ali će nas usmjeriti na pravi put.

I za kraj: u našoj kulturi križ je simbol i teškoća i napora koje su sastavni dio našega života, pa tako i obrazovanja, učenja, školovanja. Nekada nas Isusova žrtva na križu ohrabri da uvijek idemo putem dobra, i da se trudimo oko onoga što je dobro i plemenito čak i onda kada je to teško. Kako budete sve stariji shvatit ćete da se čovjek oko stvari koje su najvažnije treba truditi, nekada i pomučiti, ali da iza toga dolaze Božji blagoslovi. Zato je križ ne samo znak napora i muke već i blagoslova. Isus nije od nas odustao i pobjegao od križa već ga je strpljivo nosio i zato ga je Bog blagoslovio – da nije propao u grobu već je uskrsnuo. Neka Raspeti i Uskrsnuli Isus bude pratnja na ovoj novoj dionici svakome od vas dok se vraćate u školske klupe, pratnja kao vaš najpouzdaniji prijatelj. I za kraj poticaj: uvijek pođimo u školu sa znakom križa Isusova, činimo ga nad sobom, činite ga roditelji nad vašom djecom kao nekoć na krštenju, u njegovoj sjeni mi stariji crpimo jakost da budemo svjetlo i uzor našoj djeci i mladima. Amen.

# MOLITVA VJERNIKA

***Uvod (svećenik):***Nakon što smo ispovjedili svoju vjeru, koju ćemo zajedno učiti, živjeti i slaviti u svojim obiteljima, školi i župnoj zajednici, uputimo Gospodinu svoje molitve. Recimo zajedno: **Daj da Te uvijek slijedimo, Gospodine!**

1. Crkvu, koja živi u svijetu nepravdi, obdari osjećajem za evanđeosku pravednost i istinskom brigom za siromašne, ratom ugrožene i napuštene, molimo te.
2. Gospodine, pomozi ljudima na vlasti da se ozbiljno zauzimaju za zaštitu neizmjernog dostojanstva svakog čovjeka, molimo te.
3. Gospodine, dopusti nam da iskusimo tvoju prisutnost u blagoslovima koje stavljaš pred nas. Otvori naše oči, srca i misli izazovima i prilikama koje pred nas stavlja nova školska i katehetska godina, molimo te.
4. Gospodine, pomozi nam da kroz naše sudjelovanje u životu župne zajednice, pohađanju katehetskih susreta i slavlja te iskazivanju milosrđa prema bližnjima, rastemo u mudrosti i milosti pred Tobom, molimo te.
5. Gospodine, osnaži naše obitelji da unatoč teškoćama koje prate svakodnevni život ostanu vjerne svom pozivu, da kao kućna crkva naviještaju, slave i služe Evanđelju života, molimo te.
6. Hvala Ti, Gospodine, na našem zajedništvu. Blagoslovi naše zajednice, odagnaj od njih duha nesloge, uzdizanja i daj nam svima poniznosti i čista srca otvorena za svakog čovjeka, molimo te.
7. Za sve naše drage pokojne, osobito one koji su nas pratili na putu odrastanja i odgajanja, Ti ih, Gospodine, primi u svoje krilo da te u vječnoj radosti mogu gledati licem u lice, molimo te.

**Zaključak (svećenik):** Bože, Stvoritelju svega i izvore svakoga dobra, udijeli nam mudrost života da umijemo prepoznati svaki dar koji od Tebe dolazi te živimo u trajnoj vjernosti tvojoj dobroti. Po Kristu, Gospodinu našemu.

# Molitva za blagoslov na početku

# nove školske i katehetske godine

*(ovi se zazivi mogu izreći prije zaključnog blagoslova)*

Dođi, Duše Sveti, duše ljubavi i nježnosti – unesi taj duh u naše međuljudske odnose u školi, učionici, obitelji i župnoj zajednici.

Svi: ***Dođi, Duše Sveti!***

Dođi, Duše služenja i nesebičnosti, poveži ono što je razdvojeno i udaljeno, ukloni zavist, netrpeljivost i suparništvo.

Svi: ***Dođi, Duše Sveti!***

Dođi, Duše razuma i mudrosti, otvori nam um i pamet da sve znanje oplemenimo suosjećanjem i djelatnom ljubavi prema svakom čovjeku.

Svi: ***Dođi, Duše Sveti!***

Dođi Duše koji nas nadahnjuješ i motiviraš, koji nas vodiš kreativnom snagom svoje ljubavi, kako bi činili život ljepšim i boljim za svakog od nas.

Svi: ***Dođi,*** ***Duše Sveti!***

Dođi, Duše nade i molitve, uvedi nas u molitveni duh naših katehetskih susreta i slavlja, da u svim prilikama zahvaljujemo i tražimo Tvoju volju za poslanje u vinogradu života.

Svi: ***Dođi, Duše Sveti***